Custu mortu scuminigau

Féminasa, sciaquaiddu
custu mortu scuminigau.

Non bollu chi ddu prangiàisi,
non bollu chi dd'attitéisi.
Non pregontéis innu' è mortu,
nì cand'é mortu, nì chi dd'ha' bocìu.
Non pregontéisi manch' e chin'ei.

Féminasa, sciaquaiddu.
E pigaindedd' 'e is ògusu
sangun' e terra, e serraisìddusu :
chi non pozza' torra' a fairi
nimmancu 'n fund' 'e su 'nferru
su chi ha' biu nottesta
custu mortu scuminigau.

E no ddus eis inténdius,
feminas, totu sa notti
is canis arrulliendu?
E iscuppettàdas, e bòsgisi
de genti verta, de genti connota,
e bestiàmini in trumbullu
idegollau in is cuìllisi,
e genti malla fuendu,
e carabineris cichendu,
i ofruneddus prangendu,
e i custu mortu scuminigau
scudendusì facci a terra
cun d'una balla 'n su coru?

Féminasa, sciaquaiddu.
E no s'essi torrà' a biri
in pranus e in fórestas
ingenugadas prangendu
cun sa giustizi’ accanta,
anant' 'e unu mortu che i custu.
No s'essi torrà' a biri
nottis intreas preghendu
cun is ogus a un'obìllu
accantu ddui vudi e no ddu esti,
unu fosill'appiccau.

Féminasa sciaquaiddu
custu mortu chi no si pédidi
nì prédisi, nì arrosàriusu.
Custu mortu chi pédid' a Déusu
di essi s'ùrtimu mort' 'e balla.